لمور ؤلا لموريين (ب نݣليزية The Moors، ب لفرانساوية Les Maures، ب لاتينية Mauri، ب سپنيولية Los Moros) هيّا سمية تسمّاو بيها سّكان ديال منطقة ف شّمال لغربي ديال إفريقيا، كانت كتشمل ف لأصل شّمال ديال لمغريب حتال حدود جنوبية مامعروفاش ب تّحديد، لّي هيّا مملكة موريطانية. هاد سّمية معا مرور زّْمان غادي يتوسع لستيعمال ديالها جغرافيا ؤ إتنيا، مي غادي يبقا عندها رتيباط قوي معا شمال غرب إفريقيا، خصوصا لمغريب، حتال لقرن لعشرين. كلمة "مور" جات من لّاتينية ماوري لّي كان أيضا علا حساب لمؤرخين رّومان هيا نفس لكلمة لّي كانو كيسميو لمور بيها راسهوم. كاينين تلاتة ديال لْفرضيات رئيسية ديال لْاصل د هاد لْكلمة: أصل يوناني من ماوروس ؤلا ماڤروس μαύρος لّي كتعني كْحل. أصل فينيقي من موهاريم Mauharim لّي كتعني لأرض لّي كاينا ف لْغرب ؤلا ف حافة لْعالم. أصل محلي تمازيغت من امور ⴰⵎⵓⵔ بمعنى لْأرض، ؤ منها كلمة مراكش، امور اكوش، لي كتعني ارض الله. بعض جّْماعات لإيديولوجية بحال لأفروسينتريك، كيركزو علا لفرضية لّوْلة باش يݣولو بلي كاتدل علا نّاس لّي لْبشرة ديالهم كْحلة، شّي لّي بنّسبة ليهم كيتبت بلي سّكان لْقدام ديال موريطانية كانو كوحل، ؤ بلي لْمغاربة ديال دابا جاو من بعد من ؤروپا ؤ شّرق لْأوسط.